CELEX: 32010R0568
Language: bg
Date: 2010-06-29 00:00:00
Title: Регламент (ЕС) № 568/2010 на Комисията от 29 юни 2010 година за изменение на приложение III към Регламент (ЕО) № 767/2009 на Европейския парламент и на Съвета по отношение на забраната за пускането на пазара или употребата за целите на храненето на животни на протеинови продукти, получени от дрожди от вида Candida, култивирани върху n-алкани  (Текст от значение за ЕИП )

30.6.2010   
            
            
               BG
            
            
               Официален вестник на Европейския съюз
            
            
               L 163/30
            
         РЕГЛАМЕНТ (ЕС) № 568/2010 НА КОМИСИЯТА
   от 29 юни 2010 година
   за изменение на приложение III към Регламент (ЕО) № 767/2009 на Европейския парламент и на Съвета по отношение на забраната за пускането на пазара или употребата за целите на храненето на животни на протеинови продукти, получени от дрожди от вида Candida, култивирани върху n-алкани
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (1), и по-специално член 6, параграф 2, втора алинея от него,
   като има предвид, че:
   
               (1)
            
            
               Регламент (ЕО) № 767/2009 установява общи изисквания за безопасността и търговията с фуражи. По-специално, в него се съдържа списък на суровините, чието пускане на пазара или употреба за целите на храненето на животни са ограничени или забранени.
            
         
               (2)
            
            
               С Директива 82/471/ЕИО на Съвета (2) и с Решение 85/382/ЕИО на Комисията от 10 юли 1985 г. относно забрана на употребата в състава на храните за животни на протеинови продукти, получени от дрожди Candida, култивирани върху n-алкани (3), се забранява пускането на пазара и употребата във фуражи на протеинови продукти, получени от дрожди от вида Candida, култивирани върху n-алкани. Причината за тази забрана е, че някои щамове дрожди от вида Candida, култивирани върху n-алкани, са патогенни и при определени обстоятелства могат да породят реакции на свръхчувствителност, като поради това представляват потенциална опасност за здравето на животните или това на хората.
            
         
               (3)
            
            
               Тъй като не са налице нови постижения в областта на техниката, нито нови доказателства, които да установяват, че употребата на такива протеинови продукти за целите на храненето на животни е безопасна, пускането на пазара и употребата на тези продукти следва да продължат да бъдат забранени, а Регламент (ЕО) № 767/2009 следва да установи тази забрана.
            
         
               (4)
            
            
               Списъкът на суровините, чието пускане на пазара за целите на храненето на животни е забранено, който преди се съдържаше в Решение 2004/217/ЕО на Комисията (4), трябваше да бъде включен в глава I от приложение III към Регламент (ЕО) № 767/2009, за да се управляват рисковете, свързани с безопасността на фуражите.
            
         
               (5)
            
            
               Точки 5 и 6 от глава 1 от приложение III към Регламент (ЕО) № 767/2009 следва да бъдат приведени в Решение 2004/217/ЕО.
            
         
               (6)
            
            
               Следователно Регламент (ЕО) № 767/2009 следва да бъде съответно изменен.
            
         
               (7)
            
            
               За да се осигури яснота, Решение 85/382/ЕИО следва да бъде отменено.
            
         
               (8)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   Глава 1 от приложение III към Регламент (ЕО) № 767/2009 се изменя, както следва:
   
               1.
            
            
               Точки 5 и 6 се заменят със следното:
               
                           „5.
                        
                        
                           Всички отпадъци, получени при различните фази на процеса на третиране на градските, битовите и промишлените отпадъчни води, както те са определени в член 2 от Директива 91/271/ЕИО на Съвета от 21 май 1991 г. за пречистването на градските отпадъчни води (5) , независимо от всякаква по-нататъшна обработка на тези отпадъци и независимо от произхода на отпадъчните води (6).
                        
                     
                           6.
                        
                        
                           Твърди градски отпадъци (7), като например битови отпадъци.
                        
                     
         
               2.
            
            
               Добавя се следната точка 8:
               
                           „8.
                        
                        
                           Протеинови продукти, получени от дрожди от вида Candida, култивирани върху n-алкани.“
                        
                     
         Член 2
   Решение 85/382/ЕИО се отменя.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 септември 2010 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 29 юни 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 229, 1.9.2009 г., стр. 1.
   
      (2)  ОВ L 213, 21.7.1982 г., стр. 8.
   
      (3)  ОВ L 217, 14.8.1985 г., стр. 27.
   
      (4)  ОВ L 67, 5.3.2004 г., стр. 31.
   
      (5)  ОВ L 135, 30.5.1991 г., стр. 40.
   
      (6)  Терминът „отпадъчни води“ не се отнася до „технологична вода“, т.е. до водата от отделни тръбопроводи, интегрирани в процесите в хранителната и във фуражната промишленост; там, където по тези тръбопроводи тече вода, тя не може по никакъв начин да бъде използвана при храненето на животните, освен ако не е здравословна и чиста вода, както е посочено в член 4 от Директива 98/83/ЕО на Съвета от 3 ноември 1998 г. относно качеството на водите, предназначени за консумация от човека (ОВ L 330, 5.12.1998 г., стр. 32). В случай на риболовна индустрия по въпросните тръбопроводи може да тече чиста морска вода, както е определена в член 2 от Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (ОВ L 139, 30.4.2004 г., стр. 1). Технологичната вода не може да бъде използвана при храненето на животни, освен ако не съдържа фуражни или хранителни вещества и е технически чиста от почистващи препарати, дезинфектанти или други вещества, които не са разрешени от законодателството в областта на храненето на животните.
   
      (7)  Терминът „твърди градски отпадъци“ не се отнася до кухненските отпадъци, както са определени в Регламент (ЕО) № 1774/2002.“